Suomen Keskusta rp:n puoluehallitukselle

Asia: Aloite Keskustan Keski-Pohjanmaan piirin lakkauttamiseksi ja sen jäsenjärjestöjen liittämiseksi Etelä-Pohjanmaan piiriin.

Perustelut.

Keskustan Keski-Pohjanmaan piirin syyskokous on tehnyt aloitteen puolueen kaksikielisen piirin (Centerns distrikt - Keskustan piiri r.f.) erottamiseksi puolueesta väitettyjen sääntörikkomusten ja puoluetta vahingoittavan toiminnan perusteella.

Aloite on täysin perusteeton ja käsittämätön erityisesti tilanteessa, jossa piirin johto on ollut kokonaisuudessaan vaihtumassa. Aloitetta käsiteltäessä erityisesti korostettiin, että se ei liity mitenkään piirin uuteen johtoon.

Puoluetoimisto on pyytänyt Keski-Pohjanmaan piirihallitukselta 15.2. mennessä perusteluja aloitteelle. Piirihallitus on käsitellyt asian 8.2. pitämässään kokouksessa.

Olemme pyytäneet saada piirihallituksen kannanoton käyttöömme, jotta voisimme vastata siihen 18.2. pidettävän puoluehallituksen kokoukseen mennessä. Olemme pyrkineet siihen, että puoluehallitus voisi vastineemme perusteella silloin päättää, että piirin aloite ei anna aihetta toimenpiteisiin.

Pyynnöistä huolimatta piirin johto ei ole toimittanut kannanottoaan puoluetoimiston eikä piirijärjestömme käyttöön. Tämä näyttää kiusanteolta ja pyrkimykseltä pitkittää asian käsittelyä tavalla, joka vahingoittaa puoluetta.

Keski-Pohjanmaan piirin aiheeton aloite puolueen toisen piirijärjestön lakkauttamisesta ja asian käsittelyn tahallinen pitkittäminen aiheuttavat puolueelle sellaista vahinkoa, joka sääntöjen 7 §:n 4. kohdan mukaan muodostaa perusteen sen erottamiselle puolueen jäsenyydestä.

Keski-Pohjanmaan piirin lakkauttaminen on perusteltua senkin vuoksi, että puolueen piirijärjestöjen aluejakoa on vuosien mittaan mukautettu vaalipiirien rajoihin. Uusia ratkaisuja on vireillä.

Piirien yhdistymisiin ovat vaikuttaneet myös ne puolueen taloudelliset vaikeudet, jotka ovat johtuneet puolueen kannatuksen romahtamisesta vuodesta 2010 alkaen. Tähän Keski-Pohjanmaan piirinkin edustajat ovat toiminnallaan ratkaisevalla tavalla vaikuttaneet. Nykymenolla Keskustan saama puoluetuki uhkaa edelleen tuntuvalla tavalla supistua.

Kun Keski-Pohjanmaan piiri yhdistetään Etelä-Pohjanmaan piirijärjestön kanssa, muodostuu koko Vaasan vaalipiirin kattava Pohjanmaan piiri. Tämä tehostaa Keskustan toimintaa koko tällä alueella. Myös yhteistyö kaksikielisen piirin kanssa helpottuu.

Edellä esitetyn perusteella teemme aloitteen Keskustan Keski-Pohjanmaan piirin erottamiseksi puolueesta ja sen jäsenjärjestöjen liittämiseksi Etelä-Pohjanmaan piirin jäsenyyteen.